

**ΤΜΗΜΑ ΒΙΟΛΟΓΙΑΣ**

**ΣΧΟΛΗ** **ΘΕΤΙΚΩΝ ΚΑΙ ΤΕΧΝΟΛΟΓΙΚΩΝ ΕΠΙΣΤΗΜΩΝ**

**ΠΑΝΕΠΙΣΤΗΜΙΟ ΚΡΗΤΗΣ**

Ανακοίνωση για υποβολή αιτήσεων Πρακτικής Άσκησης

Στο πλαίσιο της Πράξης με τίτλο «**Πρακτική Άσκηση Πανεπιστημίου Κρήτης ακ. ετών 2024-2025, 2025-2026 και 2026-2027» με Κωδικό ΟΠΣ 6029742** που υλοποιείται στο πλαίσιο του Προγράμματος «Ανθρώπινο Δυναμικό και Κοινωνική Συνοχή 2021-2027» και συγχρηματοδοτείται από την Ελλάδα και το Ευρωπαϊκό Κοινωνικό Ταμείο-ΕΚΤ+, υπάρχουν **40** διαθέσιμες θέσεις για πραγματοποίηση 3μηνης Πρακτικής Άσκησης (**Κωδ Μαθημ ΒΙΟΛ-425, 3 ECTS**) πλήρους απασχόλησης για το διάστημα 01/07/2025-30/09/2025 ή 01/08/2025-31/10/2025.

Οι θέσεις πρακτικής άσκησης απευθύνονται σε προπτυχιακούς φοιτητές/τριες του Τμήματος Βιολογίας που πληρούν τις κάτωθι προϋποθέσεις:

1. Βρίσκονται στο 4ο εξάμηνο και άνω.
2. Δεν πραγματοποιούν ταυτόχρονα (στο ίδιο εξάμηνο) την πτυχιακή τους εργασία ή τριμηνιαίο εργαστηριακό μάθημα, (με μοναδική εξαίρεση το εαρινό εξάμηνο όπου σύμφωνα με την απόφαση της Συνέλευσης Τμήματος 15/02/2022 επιτρέπεται παράλληλη δήλωση Πρακτικής Άσκησης(Π.Α.) και Τριμηνιαίου Εργαστηριακού Μαθήματος, όταν η Π.Α. γίνεται τους θερινούς μήνες).

Η κατάταξη των φοιτητών για την Π.Α. γίνεται σύμφωνα με τoν παρακάτω τύπο μοριοδότησης, όπως έχει οριστεί από τη Συνέλευση του Τμήματος Βιολογίας(*19/02/2025*):

Μ = 0.55 \* (10 \* min(ECTS, 240)/240) + 0.30 \* (10 \* min(E, 8)/8) + 0.15 \* B

όπου ECTS είναι ο αριθμός των Πιστωτικών Μονάδων που έχει συγκεντρώσει ο/η φοιτητής/τρια μέχρι το τρέχον εξάμηνο, Ε το τρέχον εξάμηνο φοίτησης, και Β ο μέσος όρος των βαθμών.

Τα κριτήρια αξιολόγησης των φοιτητών/τριών για την πρακτική άσκηση βρίσκονται στον ακόλουθο σύνδεσμο στο site του Τμήματος Βιολογίας: <https://www.biology.uoc.gr/index.php/el/?view=article&id=1062:kritiria-aksiologisis-aitisi-gia-tin-praktiki-askisi&catid=39:spoudes>.

Το 5% των θέσεων πρακτικής άσκησης που χρηματοδοτούνται μέσω ΕΣΠΑ (από αυτές που διατίθενται σε χρονικό διάστημα ενός έτους), θα διατίθεται σε άτομα με Ειδικές Ανάγκες (ΑΜΕΑ). Οι εγγεγραμμένοι/ες φοιτητές/τριες του Προπτυχιακού Προγράμματος Σπουδών που αποτελούν ΑΜΕΑ, έχουν δικαίωμα να αιτηθούν την υπαγωγή σε αυτή την κατηγορία (Κατηγορία 2), καταθέτοντας μαζί με την αίτησή τους για εκπόνηση Πρακτικής Άσκησης, μια υπεύθυνη δήλωση του Νόμου 1599/86, στην οποία θα δηλώνουν ότι είναι ΑΜΕΑ και το αντίστοιχο εν ισχύ πιστοποιητικό. Η αξιολόγηση των αιτήσεων αυτής της κατηγορίας και η επιλογή των φοιτητών/ριών για υλοποίηση πρακτικής άσκησης θα γίνεται βάσει των κριτηρίων που περιγράφονται παραπάνω.

Σε περίπτωση που παρατηρηθεί ισοβαθμία μεταξύ των φοιτητών που βρίσκονται στο τέλος της κατάταξης (πλέον των διαθέσιμων θέσεων) και η διαφορά τους εντοπίζεται να είναι μικρότερη από 0.05 της μονάδας, τότε θα λαμβάνεται υπόψη ο καλύτερος μέσος όρος μόνο στα μαθήματα κορμού. Σε περίπτωση που προκύψει πάλι ισοβαθμία η Επιτροπή θα προχωρήσει σε κλήρωση. Εάν κάποιος/α φοιτητής/τρια ακυρώσει τη θέση ή δεν επιθυμεί να πραγματοποιήσει την πρακτική του άσκηση, ενώ υπέβαλε αίτηση και επιλέχθηκε, θα κληθεί ο/η επιλαχών/ούσα φοιτητής/τρια, σύμφωνα με τη σειρά κατάταξης.

Τα παρακάτω δικαιολογητικά θα πρέπει να κατατεθούν εμπρόθεσμα και ορθά συμπληρωμένα στη Γραμματεία του Τμήματος:

* Αίτηση για Πρακτική Άσκηση (θα λαμβάνει αριθμό πρωτοκόλλου Γραμματείας),
* Καρτέλα φοιτητή για Πρακτική Άσκηση (Περιλαμβάνει προσωπικά στοιχεία του φοιτητή, η οποία πρέπει να είναι πλήρως συμπληρωμένη),
* Πιστοποιητικό Αναλυτικής Βαθμολογίας (το οποίο θα εκτυπώνει η γραμματεία μαζικά για όλες τις αιτήσεις, την επόμενη εργάσιμη ημέρα από τη λήξη των αιτήσεων),
* Μόνο για την Κατηγορία 2 επιπλέον των παραπάνω Υπεύθυνη Δήλωση του Νόμου 1599/86, στην οποία δηλώνουν οι φοιτητές ότι είναι ΑμεΑ (εξετάζονται μόνο σε περίπτωση που υπάρχει Πιστοποιητικό σε ισχύ το οποίο θα επισυνάπτεται).

Και τα οποία υποβάλλονται:

Είτε ηλεκτρονικά (σε μορφή word) στην ηλεκτρονική διεύθυνση: [ghorfanos@uoc.gr](mailto:ghorfanos@uoc.gr)

Είτε εντύπως στη Γραμματεία Π.Α. του Τμήματος, στον κύριο Γεώργιο Ορφανό

Οι φοιτητές με την υποβολή της αίτησής τους, εξουσιοδοτούν τα αρμόδια όργανα Τμήματος να ζητήσουν από τη Γραμματεία του Τμήματός τους Πιστοποιητικό Αναλυτικής Βαθμολογίας ή κάθε άλλο σχετικό στοιχείο, που θα επιτρέψει την αξιολόγηση με βάση τα κριτήρια και τις διαδικασίες που αναφέρονται σε αυτή την πρόσκληση.

Η προθεσμία υποβολής αιτήσεων είναι δέκα (10) ημερολογιακές ημέρες, από τις 20 Μαΐου 2025 έως και τις 29 Μαΐου 2025.

Η ανακοίνωση αφορά την πραγματοποίηση πρακτικής άσκησης τρίμηνης διάρκειας, πλήρους απασχόλησης, σύμφωνα με τον εσωτερικό κανονισμό του Τμήματος. Η πρακτική ασκήση μπορεί να πραγματοποιηθεί σε φορείς υποδοχής του ιδιωτικού ή και του δημόσιου τομέα, και η αμοιβή για κάθε φοιτητή, ανέρχεται στο ποσό των **350 € μικτά** τον μήνα.

Μετά την ολοκλήρωση υποβολής των αιτήσεων, αυτές αξιολογούνται από την Επιτροπή Πρακτικής Άσκησης του Τμήματος και ανακοινώνονται πίνακες προσωρινών αποτελεσμάτων, τόσο στον ιστότοπο του Τμήματος όσο και στον ιστότοπο του Γραφείου Πρακτικής Άσκησης. Οι φοιτητές έχουν δικαίωμα να υποβάλουν τεκμηριωμένη ένσταση επί των προσωρινών πινάκων αποτελεσμάτων εντός **πέντε ημερολογιακών ημερών** από την ημερομηνία ανακοίνωσης αυτών.

Μετά την εξέταση των πιθανών ενστάσεων από τα αρμόδια όργανα, ανακοινώνονται πίνακες οριστικών αποτελεσμάτων όπως θα έχουν εγκριθεί από την Επιτροπή Σπουδών ή Συνέλευση του Τμήματος, τόσο στον ιστότοπο του Τμήματος όσο και στον ιστότοπο του Γραφείου Πρακτικής Άσκησης <https://career.uoc.gr/praktiki-askisi-2/>

Οι θέσεις και η έναρξη Πρακτικής Άσκησης καθορίζονται υπό την αίρεση έκδοσης Απόφασης Ένταξης Πράξης στο ΠΑΔΚΣ 2021-2027 κατόπιν της σχετικής πρόσκλησης με τίτλο «Πρακτική Άσκηση Τριτοβάθμιας Εκπαίδευσης ακ. ετών 2024-2025, 2025-2026 και 2026-2027»

Η Υπεύθυνη Πρακτικής Άσκησης του Τμήματος

Κωνσταντία Λύκα